Rybewys kan dalk vier jaar vatDie proses om ŉ rybewys te kry kan tot vier jaar neem indien die departement van vervoer ŉ nuwe voorstel aanvaar. ŉ Woordvoerder van die departement van vervoer, Logan Maistry, sê die nuwe stelsel het ten doel om padsterftes te verminder. Volgens die voorstel sal ŉ persoon van die ouderdom van 16 mag aansoek doen om ŉ leerlingrybewys te kry, waarvolgens hulle ŉ motor mag bestuur wanneer daar iemand met ŉ rybewys saam met hulle ry. ŉ Persoon met ŉ leerlingrybewys sal egter nie meer as 80 km/h ry nie en sal ŉ swart ‘L’ plakker met ŉ geel agtergrond op hulle windskerm moet vertoon. ŉ Leerlingbestuurder sal dan minstens 120 uur op die pad moet spandeer waarvan 20 uur in die nag. In hulle tweede jaar sal die persoon dan vir ŉ P1-lisensie aansoek moet doen waarvolgens hulle alleen sal mag bestuur teen ŉ spoedgrens van 90km/h. Indien hulle die spoedgrens oorskry sal hulle lisensie vir drie maande opgeskort word. Die persone sal ŉ rooi ‘L’ plakker met ŉ wit agtergrond op hulle windskerm moet vertoon. ŉ Persoon sal ŉ P2-lisensie kan kry in hulle derde jaar waarvolgens hulle ŉ spoedgrens van 100 km/h moet nakom en ŉ groen ‘L’ plakker in hulle windskerm moet vertoon. ŉ Persoon sal dan eers na vier jaar ŉ volledige rybewys kan kry.